Бушап ҡалған фатирҙа Йәмил йәм тапмай, ваҡытын күберәк эшендә үткәрергә тырышты. Предприятиеның техник бүлеге етәксеһе вазифаһы мәшәҡәтле, күп ваҡыт талап итеүе менән уны сыбалсыҡ уйҙарҙан бер ни тиклем ситләтте. Коллективтағы яңғыҙ ҡатын-ҡыҙ ирҙең зәңгәр күҙҙәренә моңһоулыҡтың мәңгегә оялауы, үҙенә йомолоуы, көләс йөҙҙәрҙең етдиләнеүе менән килешә алмай, уны төрлөсә әүрәтергә, тәмле-татлы аҙыҡтар менән һыйларға, иғтибар менән солғарға тырышты. Йәмил уларҙың үҙенә ҡарата һәйбәт мөнәсәбәтен баһалаһа ла, береһенә лә өҫтөнлөк бирмәне.